ראובן מילון

ראובן מילון (2 באפריל 1928 - 15 ביוני 2023) היה צלם ירושלמי, מוותיקי הצלמים בארץ ומתעד של ירושלים. זוכה פרס אנריקה קבלין למפעל חיים בתחום הצילום (2008).

 ביוגרפיה 
ראובן מילון נולד בשנת 1928 בירושלים לחסיה ושרגא מילון שעלו מליטא בשנת 1925. למד בבית הספר "תחכמוני" בירושלים ולאחר מכן למד במחלקת הצורפות ועבודות מתכת בבצלאל החדש. לימודיו נקטעו עם פרוץ מלחמת השחרור, אז גויס לארגון "ההגנה" ושירת בגדוד מכמש של חטיבת עציוני בהגנה על ירושלים וסביבותיה. בספרו של יצחק קופ, "גדוד מכמש" ערך מילון את הצילומים, ומתאר את הקרב כלוחם בגדוד.

בהמשך המלחמה לחם בגוש עציון ונפל בשבי הירדני. בשבי שהה כתשעה חודשים במחנה השבויים "אום ג'מאל", בין השבויים נמנה גם אחיו יעקב מילון. במרץ 1949 שוחרר מהשבי וחזר לארץ. לאחר שחרורו מצה"ל קנה את מצלמתו הראשונה ולמד צילום באופן עצמאי.

לאחר סיום לימודיו בבצלאל בשנת 1950, החל לעבוד בבית מלאכה של השירות ההידרולוגי, שם פיתחו מכשיר חדש למדידת שיטפונות שהותקן בואדיות מדן ועד אילת. הצילום היה תחביבו ובסיורי העבודה צילם מילון תמונות בכל הארץ.

בשנת 1959 עבר קורס השתלמות בצילום מטעם הטכניון ומשרד העבודה.

עד שנת 1967 היה צלם חובב ומשנה זו הפך את התחביב למקצוע.

במלחמת ששת הימים גויס מילון למילואים והוצב בעמדת בית תורג'מן על קו התפר בירושלים, מיד לאחר המלחמה יצא לצלם באזורים אליהם לא ניתן היה להגיע קודם בירושלים, גדה מערבית וגולן.

מילון עבד כצלם חיצוני במוזיאון ישראל, הקים מעבדה לפיתוח והגדלת תמונות שחור/לבן בביתו. ביצע עבודות עבור מוסדות, ארגונים, אמנים ואדריכלים לצורכי תיעוד, קטלוגים, ספרים ותערוכות. סיפק שרותי צילום וסריקה לארכיון הציוני של פריטים ארכיוניים והכנת חומרים לתערוכות.

לאורך השנים שילב בין עבודתו כצלם מקצועי לבין פעילותו האומנותית. הציג בכמה תערוכות יחיד וקבוצתיות. פרסם תמונותיו בכתבי עת בין-לאומיים לצילום. על עבודותיו המקוריות והייחודיות בעולם הצילום זכה בפרסים.

מילון עסק גם בצילום בתלת-מימד (סטריאוסקופיה), אנלוגי ודיגיטלי. השתתף בקונגרסים בין לאומיים לצילום בתלת-מימד, הדפיס והקרין תמונות בטכנולוגיות שונות: עדשות, מראות, אנגליף 3D, קיטוב, משקפי 3D ועוד.

בשנת 1986 הצטרף להתאחדות הצלמים המקצועיים בישראל.

בשנת 1987 בתערוכה "ירושלים 1967, שבויה בחלומה" במוזאון ישראל, הציג מילון צילום בו נראים חומות העיר העתיקה ומגדל דוד מתוך עמדת ירי בשכונת משכנות שאננים. בטקסט לתערוכה כתב ניסן פרז:

בשנת 2011 במסגרת פרויקט תיעוד של אוניברסיטת הרווארד נסרק חלק גדול מארכיון צילומיו, כ-60,000 נגטיבים. הארכיון הדיגיטלי ניתן לצפייה באתר ספריית אוניברסיטת הרווארד.

מילון נפטר ב־15 ביוני 2023 ונקבר בהר המנוחות בירושלים.

לאחר פטירתו פרסם ארכיון בצלאל מחווה למילון על תרומת מאות צילומים אשר מתעדים את בצלאל של תקופתו.

 חיים אישיים 
בשנת 1953 התחתן עם האמנית רנה מילון (גוסרסקי), בוגרת מחלקת אריגה בבצלאל החדש. היא נפטרה ב-2006 ולהם בן אחד. מילון התגורר כל חייו בירושלים, בצעירותו בשכונת נחלת אחים ובהמשך בשכונת מקור ברוך. לאחר נישואיו התגורר ברחביה ובבית הכרם.

 תערוכות 
 1954 תערוכת "התצלום בישראל", בית הנכות הלאומי בצלאל, ירושלים.
 1967 תערוכת "גן הפסלים" מוזיאון ישראל, ירושלים.
 1974 תערוכת "מצב", מוזיאון ישראל, ירושלים.
 1982 תערוכת "101 שנות התיישבות", גלריה פרג' פרי, תל – אביב.
 1984 תערוכת צילום "רטרוספקטיבית", בית האמנים בירושלים.
 1987 תערוכת "בצלאל החדש 1955 – 1935", בית האמנים בירושלים ומוזיאון תל אביב.
 1987 תערוכת "ירושלים 1967, שבויה בחלומה", מוזיאון ישראל, ירושלים.
 1996 תערוכת יחיד "ירושלים – ישן וחדש", מוזיאון יד לבנים פתח תקווה, ותיאטרון ירושלים.
 2002 תערוכת "בהוולד עם", צילומים מראשיתה של המדינה, תיאטרון ירושלים.
 2008 תערוכת "ירושלים", בית גבריאל.
 2020 תערוכת "ראובן מילון - צלם ירושלמי", בנייני האומה. אוצר: ערן ליטוין.
 2026 תערוכה חדשה "ראובן מילון - צלם ירושלמי", בנייני האומה. אוצר: ערן ליטוין.

 פרסים 
 1952 פרס התחרות הארצית הראשונה לצילומים, לשכת העיתונות הממשלתית והקרן האמריקאית למוסדות בישראל.
 1954 פרס ראשון בתערוכת "התצלום בישראל" בית הנכות הלאומי בצלאל, ירושלים.
 1967 פרס ראשון, תערוכת "גן הפסלים" מוזיאון ישראל, ירושלים.
 1974 פרס קבלין, תערוכת "מצב", מוזיאון ישראל.
 2008 פרס אנריקה קבלין למפעל חיים בתחום הצילום, מוזיאון ישראל, ירושלים.

 ספרו 
בשנת 2019 הוציא מילון לאור את ספרו הכל צילומים - ירושלים של פעם בהוצאה פרטית. בפתח דבר כתב מילון:

 לקריאה נוספת 
 יצחק קופ, גדוד "מכמש" בקרבות ירושלים במלחמת העצמאות, הוצאת אתר הנצחה ממלכתי ומוזאון גבעת התחמושת, 2002
 גיא רז, צלמי הארץ: מראשית ימי הצילום ועד היום, הוצאת מפה, 2003
 ראובן מילון, הכל צילומים - ירושלים של פעם, הוצאת ראובן מילון, 2019

 קישורים חיצוניים 





 זיכרונות מהקרב על גוש עציון, באתר הארכיון הציוני המרכזי


 ירושלים של ראובן מילון, באתר הארכיון הציוני המרכזי
 ברי דייוויס, Reuven Milon exhibit shows a Jerusalem spanning 7 decades, באתר ג'רוזלם פוסט , 12 במרץ 2020

 דף הצלם ראובן מילון, באתר הבית לצילום, מוז"א, תל אביב
 ראובן מילון, באתר מרכז המידע לאמנות ישראלית, מוזיאון ישראל, ירושלים
 ברי דייוויס, The photographer who captured Jerusalem’s soul, one ordinary moment at a time, באתר ג'רוזלם פוסט , 24 בינואר 2026

 הערות שוליים 

קטגוריה:בוגרי בית הספר בצלאל החדש לאומנות ולאמנות
קטגוריה:בוגרי בית הספר תחכמוני (ירושלים)
2024 06
קטגוריה:זוכי פרס אנריקה קבלין
קטגוריה:חיילי חטיבת עציוני במלחמת העצמאות
קטגוריה:חיילי צה"ל במלחמת ששת הימים
קטגוריה:יהודים הקבורים בהר המנוחות
קטגוריה:צלמים ישראלים
קטגוריה:ישראלים שנולדו ב-1928
קטגוריה:ישראלים שנפטרו ב-2023